Skagerrak Fiskeeksport A/S i Hirtshals overtager alle
aktiviteter i ESSI A/S i Esbjerg.

Overtagelsen betyder, at filetering af sild standser med øjeblikkelig virkning i Esbjerg. ESSIs aktiviteter indenfor forædling overføres i løbet af de kommende måneder til Skagerrak Fiskeeksports fabriksanlæg i Nordjylland. Overtagelsen er en følge af den omstrukturering, der allerede har fundet sted i fangstleddet, og som nu også er nødvendig i den såkaldt pelagiske industri af økonomiske årsager. Pelagisk fiskeri er primært sild og makrel. Derfor har de markante nedskæringer af sildekvoten i Nordsøen over de sidste par år på henholdsvis 32 og 44 procent også haft en afgørende betydning for beslutningen. /Ritzau/